Vier renosters in Oos-Kaap gestroopDie vier renosters wat vir hul horings doodgemaak is. Foto: Lalibela Game Reserve/Facebook Die renosters se karkasse is vanoggend by die reservaat, tussen Port Elizabeth en Grahamstad, gevind. Hulle is na verwagting Dinsdagaand doodgemaak. Vernon Wait, bemarkingsdirekteur van Lalibela, sê ŉ 28-jarige koei, ŉ dragtige koei en twee bulle is doodgemaak en van hul horings gestroop. Wait sê die renosters is moontlik vergiftig voor hulle horings verwyder is. Hy sê die metode wat deur die stropers gebruik is, was baie “professioneel” aangesien dit nie lyk of die horings met ŉ panga of byl afgekap is nie maar “klinies” verwyder is. Die polisie ondersoek die voorval. Agt renosters, waaronder ’n dragtige koei, is die naweek in die noorde van KwaZulu-Natal vir hul horings doodgemaak. Volgens die departement van omgewingsake is daar teen 21 September vanjaar reeds 388 renosters vir hul horings doodgemaak.